z2017 Oorsig (Bright Lights) - NG Kerk Somerset-Wes
z2017 Oorsig (Bright Lights)
BRIGHT LIGHTS – 'n Oorsig vir 2017
Danksy die ondersteuning van ons Omgee-gemeente kon ons in 2017 'n verskil in die lewens van die kinders van Bright Lights maak.
Dit was 'n vreugde om die seuns se opgewondenheid te deel wanneer ons 'n sak speelgoed afgelewer het.
Selfs die poppe het groot byval by die seuns gevind en is byvoorbeeld gebruik om die Aspoestertjie feeverhaal uit te beeld.
Daar was ook heelwat klere skenkings wat natuurlik altyd welkom is want die behoefte is groot.
Die gemeente is baie welkom om betrokke te raak by die seuns en personeel van Bright Lights. Hulle het ons ondersteuning en gebede baie nodig! Kom gee jouself, 'n stukkie van jou tyd, kom kuier net af en toe en deel drukkies uit. Bright Lights is die naaste aan 'n liefdevolle "huis" wat hierdie seuns ken. Liefde, drukkies en omgee is waarna hulle hunker.
Maak gerus kontak as jy belangstel!
Annemarie Hollenbach (082 784 8841)
oor hierdie projek.
Een van ons gemeentelede het vir elkeen van die kinders, selfs dié wat nie-inwonend is, bedsokkies gebrei wat ons gedurende die koudste week van die winter aan hulle kon uitdeel. Die seuns se opgewondenheid en dankbaarheid was werklik aansteeklik en hulle het spontaan danspassies met hul kleurvolle sokkies uitgevoer.
Helderberg Uitreik, wat deel van ons gemeente vorm, het onder leiding van Reinette Prosch, projekleier van Bright Lights, fondse beskikbaar gestel om vir die seuns 'n Kersfunksie aan te bied.
Reinette het deur middel van flitskaarte die geboorte van Jesus uitgebeeld en Mercia Theron het die seuns op die trekklavier begelei met die sing van Kersliedere. "Stille nag" en "Al was ek nie daar nie" het nog nooit so mooi geklink nie!
Vanjaar se Kersfunksie se fokuspunt was nie geskenke in blink papier nie maar wel die blye boodskap van God se grootste geskenk aan die mensdom – die geboorte van Sy Seun, Jesus Christus. Om op 'n tasbare wyse Jesus se liefde uit te leef het ons elke kind se voetjies gewas en aan elkeen 'n paar kleurvolle strandsandale gegee.
Ons het ook verneem dat 5 van die seuns weens verskeie redes nie vir die vakansie huistoe kon of wou gaan nie en het besluit om die 23ste Desember vir hierdie seuns iets spesiaal aan te bied. Chris het 'n treffende boodskappie met die seuns gedeel en daarna is hulle bederf met hope roomys en heerlike "toppings"!
'n Spesiale woord van opregte dank aan Marinda Koch en Carli van die Kersboksbediening en ook Carli se twee pragtige sussies wat ten spyte van die feit dat hulle pas meer as 'n duisend Kersbokse verpak en in die Klein-Karoo gaan uitdeel het, spontaan aangebied het om vir hierdie 5 seuns wat Kersfees in die sentrum sou agterbly, elk 'n Kersboks te skenk. Hierdie gebaar is 'n sprekende voorbeeld van die wonderlike interaksie en samewerking tussen die verskillende Helderberg projekte.
Die nuwe jaar het positief afgeskop met 'n "Thanksgiving" funksie waar erkenning gegee is aan die personeel vir hul toewyding en omgee en vir mense wie se harte warm vir die seuns van Bright Lights klop!